বাহ! নাশতার টেবিলটা বেশতো সাজিয়েছে রেডিমেস। গরম গরম পরাটা, ডিমের ওমলেট, নিরামিষ, কাটলেট, ধোঁয়া ওঠা পাস্তা, ফালুদা আবার এক মগ কফিও! কিন্তু এত খাবার খাবে কে? তা ছাড়া মাত্র এক ঘণ্টায় এত আয়োজন! আসলে রেডিমেসটা পারেও। অর্ডার দিতে বাকি- তৈরি করতে বিলম্ব নেই। পাঁচজন বাবুর্চির কাজ একা রেডিমেসই করতে পারে। তা ছাড়া ওর সেন্সও ভালো। অবিকল মানুষের মতো বুদ্ধি খাটাতে পারে। কখনও মানুষকেও ফেল করিয়ে দেয়। এ জন্যই রোবোকশনিস্ট প্রফেসর ড. ইমরান আর সব রোবটের মতো রেডিমেসকে রফতানি করে দেননি। রেডিমেস তার খুবই প্রিয়। একদিনের জন্যও তিনি রেডিমেসকে হাতছাড়া করতে রাজি নন।